Hvorfor LytteLur? - LytteLur
Hvorfor LytteLur?Johnny2020-06-09T16:22:37+02:00
En LytteLur er en lille guidet fortælling til børn med underliggende afslapningsmusik, specifikt komponeret så det lyttende barn falder til ro. En LytteLur øger opmærksomheden på både krop og sprog, stimulerer barnets koncentration og fantasi, samtidig med at indre uro dæmpes. En optimal opskrift på en tiltrængt pause eller afslutning på hverdagen.
De små LytteLure kan bruges til stille stunder i løbet af dagen eller ved aftentid, når barnet skal sove. De kan bruges med ét barn eller med en gruppe af børn, i f.eks. skole eller børnehave. Og de kan hjælpe børn med stress eller sygdom tæt på livet, som trænger til adspredelse og hjælp til at finde lidt indre styrke og ro.
Hvert musikstykke varer 4-5 minutter, hvor selve den guidede fortælling tager de første 2-3 min. Efter historien fortsætter musikken, så barnet selv kan ”videreføre turen” ved egen fantasi. Man bør dog standse musikken, hvis barnet/børnene ikke kan koncentrere sig længere. Med øvelse kan børn gradvis koncentrere sig i lidt længere tid. Nogen skal måske lige vænne sig til fantasifortællingerne og vil hellere starte med at ligge med åbne øjne eller sidde op, måske holde en voksen i hånden eller evt. blive aet beroligende imens.
Med flere børn i en gruppe kan den voksne gå rundt og lægge en hånd skiftevis på børnenes skuldre eller stryge blidt over hår, skuldre eller ryg. Små stykker stof over øjnene kan hjælpe nogen til at slappe bedre af.
Som opfølgning på de guidede historier, kan børnene fortælle, hvad de oplevede under musikken, ligesom de kan prøve at tegne eller farvelægge de ting, de så. Tal også om, hvad børnene oplevede fysisk. Følte de sig rolige? Kunne de mærke, at de slappede af? Var det behageligt eller ikke? Tænkte de på andre ting, eller kunne de koncentrere sig om historien? Og hvordan føles det bagefter i krop og i hoved?
Vælg LytteLure med forskellige emner i fanebladet ”LytteLure”. Der er mulighed for at høre små bidder, før I køber numrene, ligesom der er mulighed for at købe melodier uden fortællestemme og ark med tekster, hvis I selv vælger at læse historierne højt.
Hvorfor virker lydsporende beroligende?
Lydene og musikken i “LytteLur” bygger på erfaring fra tidligere projekter, hvor lydlandskaber har fungeret som støjdæmpnings-miljøer på bl.a. folkeskoler og hospitaler. Denne viden overføres her til lette meditationer med dét formål at give børn en pause, samtidig med at deres fantasi stimuleres gennem små fortællinger.
Lydlandskaberne er komponeret for at højne sanserne, mens der lyttes, og hvert lydspor er designet, så der skabes den rette atmosfære omkring en historie. Der er fokus på at forme en beroligende lydoplevelse via et drømmende musikunivers, hvor instrumenternes anslag minimeres, med henblik på ikke at “vække” lytteren, men derimod at fremme ro og fantasi.